2.3 การประกอบธุรกิจของแต่ละสายผลิตภัณฑ์

บริษัท พัฒน์กล จำกัด (มหาชน) ดำเนินธุรกิจโดยแบ่งธุรกิจตามสายผลิตภัณฑ์หลักเป็น 6 หมวด ดังนี้
:-

1.  ผลิตภัณฑ์เครื่องทำน้ำแข็ง

2.  เครื่องจักร/ระบบสำหรับอุตสาหกรรมเครื่องทำความเย็น

3.  เครื่องจักร/ระบบการผลิตสำหรับผลิตภัณฑ์เหลว

4.  เครื่องจักร/อุปกรณ์สำหรับอุตสาหกรรมแปรรูปอาหาร

5.  งานโครงการก่อสร้างครบวงจร (Turnkey Project)

6.  ระบบไฟฟ้าและระบบควบคุมอัตโนมัติ

7.  การจัดหาผลิตภัณฑ์และบริการ

1. ผลิตภัณฑ์เครื่องทำน้ำแข็ง

แบ่งเป็น 2 ประเภท ดังนี้ :-

1.  เครื่องทำน้ำแข็งหลอด

2.  โรงน้ำแข็งซอง

1.1 ลักษณะผลิตภัณฑ์และบริการ

1. เครื่องทำน้ำแข็งหลอด

บริษัทผลิตเครื่องทำน้ำแข็งหลอดเพื่อการบริโภค มีกำลังการผลิตตั้งแต่ 1.5 - 80 ตันต่อวัน
ซึ่งสามารถแบ่งกลุ่มเป้าหมายได้เป็น 2 กลุ่ม ดังนี้:-

-   กำลังการผลิตที่ 1.5 ตันต่อวัน เหมาะสำหรับสถานประกอบการขนาดกลาง เช่น โรงแรม
    รีสอร์ท โรงงานกึ่งอุตสาหกรรมอาหารขนาดเล็ก โรงเรียน ภัตตาคาร ห้างร้าน สโมสร
    กอล์ฟคลับ สปอร์ตคลับ ฯลฯ

-   กำลังการผลิตตั้งแต่ 5-80 ตันต่อวัน เหมาะสำหรับผู้ผลิตและจำหน่าย
    รวมถึงอุตสาหกรรมแปรรูปอาหาร ที่ต้องใช้น้ำแข็งหลอดลักษณะตีแตก
    ในกระบวนการรักษาความสดของอาหาร ก่อนกระบวนการแปรรูปอาหาร

บริษัทฯ มีทีมวิศวกรและช่าง ดูแล ควบคุมงานติดตั้งทั้งระบบ ทั้งในประเทศ และต่างประเทศ
ตั้งแต่การผลิตเครื่องทำน้ำแข็งหลอด จัดหาเครื่องกรองน้ำ คอมเพรสเซอร์ รวมถึงอุปกรณ์ต่างๆ
ที่สอดคล้องกับ ประกาศกระทรวงสาธารณสุข เรื่อง วิธีการผลิตเครื่องมือเครื่องใช้ในการผลิต
และการเก็บรักษา (Good Manufacturing Practice : GMP)
และออกแบบระบบให้ผลิตภัณฑ์สามารถผลิตน้ำแข็งหลอดที่สะอาด เหมาะสำหรับการบริโภค
ตลอดจนมีการรับประกันคุณภาพสินค้าเป็นเวลา 1 ปี
นอกจากนั้นยังมีหน่วยงานบริการหลังการขายทำหน้าที่ซ่อม บำรุงเครื่องจักรอีกด้วย

ในการปรับปรุงผลิตภัณฑ์ และพัฒนาเครื่องจักรให้มีประสิทธิภาพ บริษัทมีเป้าหมาย 2 ประการ คือ
:-

-   เพิ่มประสิทธิภาพของเครื่องจักรด้านการใช้พลังงาน และกำลังการผลิต
    เมื่อเทียบกับผลิตภัณฑ์แบบเดียวกันในท้องตลาด

-   ออกแบบผลิตภัณฑ์ให้สะดวกต่อการใช้งาน มีความทนทาน และคุณภาพที่ดี

(ได้แสดงข้อมูลพัฒนาการของผลิตภัณฑ์ ไว้ในหัวข้อที่ 2.4 การวิจัยและพัฒนา)

2. เครื่องทำน้ำแข็งเกล็ด

มีกำลังผลิต 60 ก.ก. ต่อวัน และ 200 ก.ก.
ต่อวันโดยกลุ่มเป้าหมายเป็นผู้บริโภคที่มีส่วนเกี่ยวข้องในธุรกิจการบริโภค – อุปโภค
น้ำแข็งเชิงพาณิชย์ ได้แก่ ผู้ประกอบการ ร้านอาหาร ห้างร้าน ร้านกาแฟ สถานบันเทิง
และร้านค้าสะดวกซื้อ ฯลฯ

3. โรงน้ำแข็งซอง

บริษัทจำหน่ายเครื่องทำน้ำแข็งซอง มีกำลังการผลิตตั้งแต่ 50 ซอง/วัน จนถึง 4,000 ซอง/วัน
เป็น ส่วนใหญ่ อย่างไรก็ตามบริษัทสามารถเพิ่มหรือลดกำลังการผลิตของเครื่องจักรได้
ตามความต้องการของลูกค้า สำหรับกลุ่มอุตสาหกรรมที่ใช้น้ำแข็งซอง
ส่วนใหญ่เป็นอุตสาหกรรมการประมง ใช้น้ำแข็งซองเพื่อรักษาความสดของอาหารในระยะเวลาสั้นๆ

แหล่งผลิตชิ้นส่วนสำหรับประกอบเป็นเครื่องจักร ส่วนใหญ่ผลิตจากโรงงานของบริษัทเอง (ได้เสนอ
ข้อมูลที่เกี่ยวข้องกับโรงงานไว้ในหัวข้อการจัดหาผลิตภัณฑ์และบริการ)

1.2 ลักษณะการขายและช่องทางการจัดจำหน่าย

-   ในประเทศ

    1.  ลูกค้าเดิมที่เคยซื้อสินค้าติดต่อซื้อสินค้าเพิ่ม

    2.  ขายผ่านพนักงานขาย

    3.  งานแสดงสินค้า

-   ต่างประเทศ

1)  ลูกค้าเดิมที่เคยซื้อสินค้าติดต่อซื้อสินค้าเพิ่ม

2)  ขายผ่านพนักงานขาย

3)  งานแสดงสินค้า

4)  ขายผ่านตัวแทนจำหน่ายในต่างประเทศ

1.3 ภาวะการแข่งขัน

ตลาดเติบโตมาก และพัฒน์กลสามารถดึงส่วนแบ่งตลาดเพิ่มขึ้นได้
จากการสร้าโรงน้ำแข็งซองที่ใช้พลังงานต่ำ และมีอายุเครื่องจักรยาวนาน
ในด้านน้ำแข็งหลอดเราออกเครื่องรุ่นใหม่ 80 ตัน/วัน
ซึ่งลดพื้นที่ติดตั้งทำให้สามารถเพิ่มส่วนแบ่งตลาดได้อีกมากมาย
และบริษัทได้ขยายการขายในต่างประเทศได้อีกถึง 8 ประเทศ โดยเฉพาะในตะวันออกกลาสง
ซึ่งมีการใช้น้ำแข็งมากและเป็นตลาดของคู่แข่งระดับโลกที่เราสามารถเข้าไปแบ่งตลาดมาได้ค่อนข้างมาก

2. เครื่องจักร / ระบบสำหรับอุตสาหกรรมเครื่องทำความเย็น

แบ่งเป็น 3 ประเภท ดังนี้:-

a.  ห้องเย็นสำหรับอุตสาหกรรมขนาดใหญ่และขนาดเล็ก

b.  ระบบแช่แข็งอาหาร

c.  ตู้แช่ผลิตภัณฑ์สำหรับซุปเปอร์มาร์เก็ต

2.1 ลักษณะผลิตภัณฑ์และบริการ

1)  ห้องเย็นสำหรับอุตสาหกรรมขนาดใหญ่และขนาดเล็ก

รับออกแบบ ผลิต และติดตั้งระบบห้องเย็นอุตสาหกรรม ซึ่งใช้ในอุตสาหกรรมอาหาร
ลูกค้าที่ใช้ห้องเย็นอุตสาหกรรมประกอบด้วย ผู้ที่ดำเนินธุรกิจแปรรูปอาหาร อาหารสำเร็จรูป
อาหารทะเล เนื้อสัตว์ ผัก และผลไม้ ประมง และผู้ที่ให้บริการห้องเย็นรับฝากสำหรับแช่แข็งอาหาร
เช่น ไก่ อาหารทะเล ผักและผลไม้

นอกจากนั้นยังมีบริษัทในเครือ ได้แก่ บริษัท พีเคบี เอ็นเตอร์ไพรส์ จำกัด เป็นผู้ออกแบบ ผลิต
และจำหน่ายผนังห้องเย็น รวมทั้งติดตั้งห้องเย็นพาณิชย์ (Commercial Cold Room)
สำหรับใช้เก็บน้ำแข็ง อาหารสำเร็จรูป เนื้อสัตว์บก และสัตว์น้ำสำหรับผู้ผลิตรายย่อย ร้านค้า
ภัตตาคาร

2)  ระบบแช่แข็งอาหาร

ประกอบด้วยผลิตภัณฑ์ที่เกี่ยวข้องกับการแช่แข็งอาหาร ได้แก่

-   ระบบแช่แข็งแบบเร็ว (Individual Quick Freezer : IQF)
    เป็นระบบแช่แข็งแบบต่อเนื่อง หลังจากเสร็จสิ้นขบวนการจัดเตรียมผลิตภัณฑ์

-   ระบบแช่แข็งแบบลมแรง ( Air Blast Freezer) เป็นระบบที่แช่แข็งผลิตภัณฑ์เป็นรอบๆ
    มีความแตกต่างกับระบบแช่แข็งแบบเร็ว คือ
    ต้องรอให้ผลิตภัณฑ์ครบจำนวนบรรจุของขนาดตู้แช่แข็ง แล้วจึงทำการ แช่แข็งได้

-   อุปกรณ์ อะไหล่ที่เกี่ยวข้องกับระบบทำความเย็น เช่น แผ่นริปเปิลเพลท (ซึ่งเป็นแผ่นทำน้ำเย็น
    โดยมีบริษัท ริปเปิลเพลท (ประเทศไทย) จำกัด เป็นผู้ผลิตและจำหน่าย ) วาล์ว
    ฉนวนสำหรับห้องเย็น

แหล่งผลิตชิ้นส่วนสำหรับประกอบเป็นเครื่องจักรส่วนใหญ่ผลิตจากโรงงานของบริษัทเอง (ได้เสนอ
ข้อมูลที่เกี่ยวข้องกับโรงงานไว้ในหัวข้อการจัดหาผลิตภัณฑ์และบริการ)

3)  ชุดระบายความร้อน

บริษัทเป็นผู้นำในการผลิตอีแวปโปเรทีฟ คอนเดนเซอร์ ทำด้วยสเตนเลส
ซึ่งปัจจุบันเป็นที่นิยมใช้มากในอุตสาหกรรมเครื่องเย็น เพราะมีความทนทานสูง
บริษัทได้เริ่มผลิตอีแวปโปเรทีฟ คอนเดนเซอร์ ทำด้วยสเตนเลส มาก่อนผู้ผลิตอื่นๆในโลก ตั้งแต่
ค.ศ. 1990

4)  ตู้แช่ผลิตภัณฑ์

    บริษัทให้บริการครบวงจร ในด้านตู้แช่ผลิตภัณฑ์ในซุปเปอร์มาร์เก็ต และห้างสรรพสินค้าค้าส่ง
    (Hypermarket) ลักษณะของลูกค้าส่วนใหญ่จะเป็นซุปเปอร์มาร์เก็ต และห้างสรรพสินค้าค้าส่ง
    (Hypermarket) ชั้นนำ ทั้งในกรุงเทพ และต่างจังหวัด

วัตถุดิบที่ใช้ในการผลิตส่วนใหญ่มาจากการที่บริษัท เป็นตัวแทนจำหน่าย และติดตั้งตู้แช่ผลิตภัณฑ์ยี่ห้อ
BONNET ซึ่งมีมาตรฐานเป็นที่รู้จักกันอย่างแพร่หลายทั้งในประเทศ และทั่วโลก

2.2 ลักษณะการขายและช่องทางการจัดจำหน่าย

-   ในประเทศ

    1.  ลูกค้าเดิมที่เคยซื้อสินค้าติดต่อซื้อสินค้าเพิ่ม

    2.  ขายผ่านวิศวกรขาย

    3.  งานแสดงสินค้า

-   ต่างประเทศ

1)  ลูกค้าเดิมที่เคยซื้อสินค้าติดต่อซื้อสินค้าเพิ่ม

2)  ขายผ่านพนักงานขาย

3)  งานแสดงสินค้า

4)  ขายผ่านตัวแทนจำหน่ายในต่างประเทศ

2.3 ภาวะการแข่งขัน

ในปี 2547 การลงทุนโรงงานขนาดใหญ่ลดลง แต่มีการลงทุนในโรงงานขนาดเล็กเพิ่มขึ้น
พัฒน์กลสามารถขายในตลาดโรงงานขนาดเล็กได้เพิ่มขึ้น
จากการปรับวิธีการทำงานพัฒน์กลได้ขยายพื้นที่การขายสู่การทำความเย็นในอุตสาหกรรมอื่นๆ
เช่นการผลิตเคมีและปิโตรเคมี และสามารถเพิ่มส่วนแบ่งการตลาดได้ประมาณ 7 %

3. เครื่องจักร / ระบบการผลิตสำหรับผลิตภัณฑ์เหลว

แบ่งเป็น 2 ประเภท ดังนี้:-

a.  เครื่องจักรและระบบสำหรับอุตสาหกรรมการผลิตนมและเครื่องดื่ม

b.  เครื่องจักรและระบบสำหรับอุตสาหกรรมประเภทเคมีภัณฑ์ที่มีลักษณะเหลว

3.1 ลักษณะผลิตภัณฑ์และบริการ

1)  เครื่องจักรและระบบสำหรับอุตสาหกรรมการผลิตนมและเครื่องดื่ม

บริษัทรับงานออกแบบ ผลิตเครื่องจักร ติดตั้ง เดินระบบ และจัดหาอะไหล่
อุปกรณ์สำหรับโรงงานนมและอุตสาหกรรมเครื่องดื่มทั้งที่มีแอลกอฮอล์ และไม่มีแอลกอฮอล์ทั้งระบบ
รวมทั้งถัง อุปกรณ์ และเครื่องจักรในระบบ ซึ่งถังสเตนเลสที่ใช้ในอุตสาหกรรมนี้
จะต้องมีผิวด้านในที่มีความเรียบ เพื่อให้ทำความสะอาดด้วยระบบปิด (Cleaning In Place :
CIP คือการทำความสะอาดโดยไม่ต้องถอดชิ้นส่วนของถังออก) ซึ่งมีลักษณะแตกต่างจากถัง
สเตนเลสที่ใช้ในกิจกรรมอื่นๆ โดยมีการออกแบบผลิตภัณฑ์ การเลือกใช้อุปกรณ์
และระบบต่างๆให้สอดคล้องกับมาตรฐานสากล เช่นมาตรฐาน ASME (American Society of
Mechanical Engineers) ซึ่งเป็นมาตรฐานการออกแบบผลิตภัณฑ์
และผลิตตามหลักการด้านวิศวกรรมเครื่องกล ของสมาคมวิศวกรรมเครื่องกล แห่งสหรัฐ อเมริกา
สำหรับความแข็งแรงและความปลอดภัยของอุปกรณ์ และมาตรฐานตามประกาศกระทรวงสาธารณสุข
เรื่อง วิธีการผลิต เครื่องมือ เครื่องใช้ในการผลิต และการเก็บรักษา (Good Manufacturing
Practice : GMP) ซึ่งเป็นมาตรฐานที่จะต้องปฏิบัติเพื่อให้กระบวนการผลิตอาหารมีความสะอาด
กลุ่มลูกค้าในหมวดผลิตภัณฑ์นี้ได้แก่

-   โรงงานนม ส่วนใหญ่จะซื้อระบบการฆ่าเชื้อ เช่น ระบบยูเอชที ระบบพาสเจอร์ไรส์ และระบบ
    สเตอริไรส์ ถังพักน้ำนม ระบบท่อในกระบวนการผลิต ระบบ CIP ระบบควบคุมอัตโนมัติ
    (Automation)

-   โรงงานผลิตเครื่องดื่มมีแอลกอฮอล์ ส่วนใหญ่จะซื้อถังหมักเบียร์ขนาดใหญ่ ถังหมักเหล้า
    และสาโท

-   อุตสาหกรรมผลิตเครื่องดื่มชนิดไม่มีแอลกอฮอล์ เช่น ชาเขียว โยเกิร์ต น้ำผลไม้
    น้ำนมข้าวโพด น้ำนมถั่วเหลือง เครื่องดื่มชูกำลัง เครื่องดื่มบำรุงสุขภาพ ไอศกรีม

-   อุตสาหกรรมการผลิตเครื่องดื่มอัดลม

2)  เครื่องจักรและระบบสำหรับอุตสาหกรรมประเภทเคมีภัณฑ์ที่มีลักษณะเหลว

บริษัทรับงานออกแบบ ติดตั้ง เดินระบบ และจัดหาอะไหล่
อุปกรณ์สำหรับอุตสาหกรรมประเภทเคมีภัณฑ์ที่มีลักษณะเหลวทั้งระบบ หรือสร้างเฉพาะถัง หรือ
ระบบท่อลำเลียง ซึ่งจะต่างจากกระบวนการผลิตในอุตสาหกรรมการผลิตนมและเครื่องดื่มหลายด้าน
เช่น ความเรียบที่ผิวของถังที่ใช้ในกระบวนการผลิต อุปกรณ์เชื่อมต่อต่างๆ
แต่ยังคงให้มาตรฐานการผลิตตามมาตรฐาน ASME เช่นเดียวกัน ลักษณะลูกค้าที่ใช้บริการ เช่น
ผู้ผลิตครีมทาผิว ผู้ผลิตน้ำยาสระผม ผู้ผลิตเครื่องสำอาง

แหล่งผลิตชิ้นส่วนสำหรับประกอบเป็นเครื่องจักรส่วนใหญ่ผลิตจากโรงงานของบริษัทเอง (ได้เสนอ
ข้อมูลที่เกี่ยวข้องกับโรงงานไว้ในหัวข้อการจัดหาผลิตภัณฑ์และบริการ)

3.2 ลักษณะการขายและช่องทางการจัดจำหน่าย

-   ในประเทศ

    1.  ลูกค้าเดิมที่เคยซื้อสินค้าติดต่อซื้อสินค้าเพิ่ม

    2.  ขายผ่านพนักงานขาย

    3.  งานแสดงสินค้า

-   ต่างประเทศ

1)  Internet Website ของบริษัท

2)  งานแสดงสินค้า

3.3 ภาวะการแข่งขัน

แบ่งออกเป็น 2 ส่วนตามลักษณะงานของโครงการ กล่าวคือ

1. งานระบบการผลิตทางด้านงานอาหาร คู่แข่งในระดับมาตรฐานเดียวกันกับบริษัท
ส่วนใหญ่จะเป็นบริษัทข้ามชาติ
ซึ่งมีข้อได้เปรียบในเรื่องของประสบการณ์ที่ยาวนานในอุตสาหกรรมนมและอาหารเหลว และมีข้อมูล,
รายละเอียดในเชิงลึก รวมถึงมีจำนวนผลิตภัณฑ์ของสินค้ามากกว่า อย่างไรก็ตาม
บริษัทมีความพร้อมในการปฏิบัติงานในทุก ๆ รูปแบบ และสามารถให้บริการลูกค้าได้กว้างขวาง
และครอบคลุมเนื้องานที่เกี่ยวข้องได้ทุกรายละเอียดของโครงการ
จึงทำให้ลูกค้าหลายรายพอใจในงานขายและบริการดังกล่าว
ซึ่งลูกค้าจะประหยัดเวลาและสามารถควบคุมค่าใช้จ่ายของโครงการได้แน่นอนกว่า

2. งานถังสเตนเลส ยังคงมีการเติบดตต่อเนื่อง และมีการขายในอุตสาหกรรมเคมีภัณ์เพิ่มขึ้น บริษัท
ได้พยายามขยายตลาด เข้าไปในกลุ่มของลูกค้าต่าง ๆ มากขึ้น โดยให้ความรู้กับลูกค้า
ให้ข้อมูลที่เป็นประโยชน์ในเรื่องต่าง ๆ อันทำให้ลูกค้าเข้าใจถึงความแตกต่างในเรื่องคุณภาพสินค้า,
การบริการหลังการขาย, การเอาใจใส่แลกเปลี่ยนข้อมูลกับลูกค้าในทุก ๆ
ธุรกิจอาหารที่บริษัทมีประสบการณ์ อันทำให้เกิดความสัมพันธ์ที่ดีกับลูกค้าในระยะยาว
สำหรับต้นทุนที่สูงในบางส่วน บริษัท ได้พยายามปรับกระบวนการผลิตในมีประสิทธิภาพมากขึ้น
เพื่อให้ต้นทุนโดยรวมของสินค้า อยู่ในสภาพที่พร้อมจะแข่งขันได้

ในปี 2547 บริษัทได้รับคำสั่งซื้อสูงกว่าปีที่ผ่านมาถึง 30 %
เนื่องมาจากลูกค้าในอุตสาหกรรมนมมีการขยายตัวอย่างมาก
และบริษัทก็ได้เน้นงานในด้านระบบอัตโนมัติในการควบคุมการผลิตมากขึ้นและเป็นที่ต้องการของตลาดอย่างมาก

4. เครื่องจักร / อุปกรณ์สำหรับอุตสาหกรรมแปรรูปอาหาร

แบ่งเป็น 2 ประเภท ดังนี้:-

a.  อุตสาหกรรมอาหารแช่แข็ง เช่น เนื้อสัตว์ อาหารทะเล ผัก ผลไม้

b.  อุตสาหกรรมอาหารกระป๋อง เช่น ปลาทูน่ากระป๋อง ผัก ผลไม้กระป๋อง

4.1 ลักษณะผลิตภัณฑ์และบริการ

บริษัทรับงานออกแบบเครื่องจักร สายพานลำเลียง ติดตั้งระบบ และจัดหาอะไหล่ อุปกรณ์
สำหรับอุตสาหกรรมการแปรรูปอาหาร เช่น อาหารทะเล เนื้อไก่ ผัก ผลไม้ และอาหารกระป๋อง
เช่น ปลาทูน่า ปลาซาดีน ผัก และผลไม้
โดยการออกแบบสายการผลิตในลักษณะสายพานลำเลียงต่อเนื่อง
ที่มีทั้งเครื่องจักรที่ใช้ในการคัดขนาด เครื่องต้ม เครื่องลวก เครื่องล้าง เครื่องฆ่าเชื้อ เครื่องผสม
ถังต้มปรุงแต่งของเหลว โดยมีเป้าหมายใน การออกแบบ 5 ประการคือ

1.  ออกแบบการผลิตให้ตรงตามความต้องการของลูกค้า
    โดยใช้หลักเกณฑ์ในทางวิชาชีพด้านวิศวกรรมการผลิตอาหาร

2.  ออกแบบให้สอดคล้องกับมาตรฐานสากลสำหรับการผลิตอาหารที่ได้คุณภาพ (Hygiene
    Design)

3.  ออกแบบระบบโดยคำนึงถึงเรื่องประสิทธิผลในการผลิต ได้แก่ การลดแรงงาน
    และพลังงานต่างๆ ที่ใช้ในสายการผลิต

4.  ออกแบบระบบโดยคำนึงถึงผลกระทบในด้านสิ่งแวดล้อม เช่น
    ระบบการจัดการน้ำที่ใช้ในการผลิต เป็นต้น

5.  ออกแบบโดยคำนึงถึงระบบการควบคุมเครื่องจักรที่มีมาตรฐานแห่งการควบคุมความปลอดภัยในการใช้เครื่องจักร

แหล่งผลิตชิ้นส่วนสำหรับประกอบเป็นเครื่องจักรส่วนใหญ่ผลิตจากโรงงานของบริษัท เอง (ได้เสนอ
ข้อมูลที่เกี่ยวข้องกับโรงงานไว้ในหัวข้อการจัดหาผลิตภัณฑ์และบริการ)

4.2 ลักษณะการขายและช่องทางการจัดจำหน่าย

-   ในประเทศ

    1.  เน้นเรื่องงานบริการสำหรับลูกค้าเดิม

    2.  ขายผ่านวิศวกรขาย สำหรับการขายกับลูกค้าใหม่

    3.  งานแสดงสินค้า โดยสินค้าที่ได้พัฒนา ปรับปรุง รวมถึงสินค้าใหม่ๆ

    4.  Leaflet และ Catalog

-   ต่างประเทศ

1)  การบอกต่อจากลูกค้าเดิม ซึ่งบริษัทได้ทำผลงานไว้แล้ว

2)  Internet Website ของบริษัท

3)  งานแสดงสินค้า

4)  เน้นการขายและการตลาดในประเทศที่เป็นแหล่งวัตถุดิบของสินค้านั้นๆ

4.3 ภาวะการแข่งขัน

เนื่องจากบริษัทมีผู้ชำนาญการสามารถออกแบบสายการผลิตตามความต้องการของลูกค้า
และโดยการพัฒนาเครื่องจักรแช่เยือกแข็งอาหารแบบต่อเนื่องหลายชนิดในปี 2546
บริษัทสามารถขยายยอดขายได้ถึง 65 %

5. งานโครงการครบวงจร (Turnkey Project)

บริษัทมีความเชี่ยวชาญ และประสบการณ์ในการก่อสร้างโรงงานแปรรูปอาหาร
โรงงานผลิตน้ำแข็งห้องเย็น ทั้งในประเทศ และต่างประเทศ ด้วยระบบครบวงจร
จากทีมงานวิศวกรทุกสาขารวมกว่า 160 คน เริ่มจากงานออกแบบ งานก่อสร้าง
งานเครื่องจักรการผลิต และงานสนับสนุนต่างๆ ซึ่ง แบ่งลักษณะงานได้เป็น 4 แบบดังนี้ :-

1)  งานก่อสร้างด้านโยธา (Civil Construction and Building Utility)

2)  งานเครื่องจักรการผลิตและเครื่องจักรสนับสนุนการผลิต (Process Machines and
    Utility Machines)

3)  งานบริหารโครงการ (Project Management)

5.1 ลักษณะผลิตภัณฑ์และงานบริการ

1.  งานก่อสร้างด้านโยธา (Civil Construction and Building Utility)

เป็นงานก่อสร้างด้านโยธาทั้งหมด เริ่มจาก งานปรับดิน งานเสาเข็ม งานทำฐานราก
งานโครงสร้าง งานสถาปัตยกรรม ระบบสุขาภิบาล งานตกแต่งภายใน
งานระบบไฟฟ้าภายในอาคาร ไฟฟ้าแสงสว่าง ระบบโทรศัพท์ ระบบสายล่อฟ้า ระบบดับเพลิง
งานไฟฟ้าแสงสว่างภายนอก งานภูมิสถาปัตยกรรม ฯลฯ สำหรับอาคารโรงงาน สำนักงาน
อาคารสนับสนุนการผลิต อาคารโกดัง โรงอาหาร ลานขนถ่ายสินค้า ป้อมยาม รั้วรอบบริเวณ ถนน
ท่อระบายน้ำ รวมทั้งแท่นเครื่องจักร และงานโยธาสำหรับระบบบำบัดน้ำเสีย เป็นต้น
ซึ่งมีวิศวกรควบคุมงานก่อสร้าง ให้เป็นไปตามแบบและมาตรฐานที่กำหนด
เพื่อเป็นการสนับสนุนงานขายเครื่องจักรระบบต่างๆของบริษัทให้ครบถ้วนงานก่อสร้างทั้งโครงการ

2.  งานเครื่องจักรการผลิตและเครื่องจักรสนับสนุนการผลิต (Civil Construction and
    Building Utility)

เป็นงานจัดหาเครื่องจักรเกี่ยวกับกระบวนการผลิต ซึ่งเน้นด้านอุตสาหกรรมอาหาร ได้แก่
การแปรรูปผลิตภัณฑ์อาหารต่างๆ เช่น กุ้ง ปลา ไก่ ผัก ผลไม้ ฯลฯ การผลิตเครื่องดื่ม เช่น นม
น้ำดื่ม เบียร์ ไวน์ เหล้า สาโท ฯลฯ เครื่องจักรผลิตน้ำแข็งหลอด และน้ำแข็งซอง
เครื่องจักรสำหรับห้องเย็นเก็บวัตถุดิบและสินค้า การแช่แข็งแบบต่างๆ เป็นต้น
โดยจะจัดหาจากเครื่องจักรที่พัฒน์กลผลิตขึ้นเอง หรือเครื่องจักรจากแหล่งอื่น
ทั้งในประเทศและต่างประเทศ ตามความต้องการของลูกค้า
ในแง่ของคุณภาพเครื่องจักรและเงินลงทุน รวมทั้งการจัดหาเครื่องจักรสนับสนุนการผลิต เช่น
ระบบไฟฟ้าแรงสูง ไฟฟ้ากำลัง ระบบควบคุมเครื่องจักร และกระบวนการผลิตแบบอัตโนมัติ
เครื่องกำเนิดไอน้ำ เครื่องทำน้ำเย็น ปั๊มลม ระบบปรับสภาพน้ำ ระบบบำบัดน้ำเสีย
ให้สอดคล้องกับเครื่องจักรการผลิต ทั้งที่ผลิตเองและหาจากแหล่งอื่น

3.  งานบริหารโครงการ ( Project Management )

ประกอบด้วยงานออกแบบงานด้านโยธา งานระบบการผลิต และระบบสนับสนุนการผลิต
เริ่มจากการออกแบบเบื้องต้น (Conceptual Design) การออกแบบรายละเอียด (Detail
Design) โดยคำนึงถึงมาตรฐานสากล ถูกหลักการผลิตอาหารอย่างสะอาด (GMP),
ระบบการควบคุมการผลิตอาหารให้มีความปลอดภัยต่อการบริโภค (HACCP), (HALAL)
ซึ่งเป็นมาตรฐานที่ชาวมุสลิมยอมรับ มีความปลอดภัยในการทำงาน
และประหยัดต้นทุนในการผลิตด้วยการบริหารงานก่อสร้างทั้งโครงการ (Site Management)
ซึ่งได้แก่ งานก่อสร้างด้านโยธา (Civil Construction)
งานติดตั้งและทดสอบเครื่องจักรการผลิต และเครื่องจักรสนับสนุนการผลิต (Installation and
Commissioning) การบริหารเวลา (Scheduling) และการบริหารงบประมาณ (Budgeting)
ให้ได้ตามแผนงานและเป็นไปตามความต้องการของลูกค้า
ซึ่งมีเอกสารประกอบการทำงานตามมาตรฐานทุกขั้นตอน

5.2 ลักษณะการขายและช่องทางการจัดจำหน่าย

- ในประเทศ

1) ลูกค้าเดิมของบริษัทที่เคยซื้อสินค้าในหมวดอื่นๆของบริษัทมาก่อน

2) ขายผ่านวิศวกรขาย

3) งานแสดงสินค้า

- ต่างประเทศ

1) ลูกค้าเดิมของบริษัทที่เคยซื้อสินค้าในหมวดอื่นๆของบริษัทมาก่อน

2) ลูกค้าใหม่ที่สนใจในสินค้าหมวดอื่นๆของบริษัท โดยนำเสนอโครงการ Turnkey เข้าไปด้วย

5.3 ภาวะการแข่งขัน

การขายระบบโครงการครบวงจรยังไม่มีบริษัทในประเทศไทยมาแข่งขัน
บริษัทต่างประเทศจะทำงานครบวงจรได้เฉพาะงานที่มีขนาดใหญ่เกินกว่าพันล้านบาท
โครงการครบวงจรเริ่มเป็นที่ยอมรับ และบริษัทได้รับงานเพิ่มสูงขึ้นมาก
การแข่งขันจะทำได้ยากหากบริษัทที่จะเข้ามาแข่งมีขนาดไม่ใหญ่เพียงพอ
ในขณะที่บริษัทก่อสร้างก็ไม่สามารถเข้ามาแข่งขัน
เพราะเรามีหน่วยงานขายเครื่องจักรแปรรูปและเครื่องจักรห้องเย็นสนับสนุนอยู่

6. ระบบไฟฟ้าและระบบควบคุมอัตโนมัติ

แบ่งออกเป็น 2 ประเภท คือ งานไฟฟ้า และระบบควบคุมอัตโนมัติ

6.1 งานไฟฟ้า

6.1 .1 ลักษณะผลิตภัณฑ์และบริการ

บริษัทรับงานออกแบบ ติดตั้ง และเดินระบบไฟฟ้า
ระบบสื่อสารสำหรับโรงงานอาหารซึ่งเป็นลูกค้าหลักของบริษัท
โดยบริษัทดำเนินการประสานงานกับหน่วยงานต่างเพื่อสนับสนุนในรูปของ Turnkey
ซึ่งจะรับผิดชอบในส่วนงานระบบไฟฟ้าทั้งหมด โดยมีเป้าหมายในการออกแบบคือ

1.อกแบบระบบไฟฟ้าให้เหมาะสมกับลักษณะของโรงงานของลูกค้า
โดยผู้ชำนาญงานทางวิชาชีพด้านวิศวกรรมไฟฟ้า

2.ออกแบบให้สอดคล้องกับมาตรฐาน

3.ออกแบบโดยคำนึงถึงความปลอดภัย

นอกจากงานระบบๆฟฟ้า บริษัทยังรับออกแบบและประกอบตู้สวิทซ์บอร์ด
สำหรับควบคุมเครื่องจักรและระบบการผลิต เช่น ตู้สวิทซ์บอร์ดควบคุมน้ำแข็งหลอด
ตู้สวิทซ์บอร์ดสำหรับระบบเครื่องทำความเย็น

2.  ลักษณะการขายและช่องทางการจัดจำหน่าย

  1. เน้นกลุ่มลูกค้าที่ต้องการสร้างโรงงานใหม่

  2. กลุ่มลูกค้าเดิมที่ต้องการปรับปรุงระบบไฟฟ้า

  3. ผ่าน BUSINESS UNIT ต่างๆ

  6.1.3 ภาวะการแข่งขัน

  ระบบไฟฟ้าเป็นงานที่มีกลุ่มการแข่งขันสูง
  ฉะนั้นทางบริษัทมีนโยบายที่จะดำเนินธุรกิจเฉพาะกลุ่มลูกค้าที่สร้าง

โรงงานผลิตอาหารเป็นหลัก
เนื่องจากบริษัทมีความชำนาญมีบุคลากรที่เคยออกแบบระบบไฟฟ้าให้กับลูกค้ากลุ่มนี้มากมาย

1.  งานระบบควบคุมอัตโนมัติ

6.2.1 ลักษณะผลิตภัณฑ์และบริการ

บริษัทสามารถรับงานออกแบบ ติดตั้ง เขียนโปรแกรม และทดสอบการทำงาน
ระบบควบคุมการผลิตแบบอัตโนมัติ (Automation) ครบวงจร
รวมถึงให้คำปรึกษาและปรับปรุงระบบเดิมให้มีความทันสมัยตามมาตรฐานสากลโดยเน้นทางอุตสาหกรรมระบบทำความเย็นขนาดใหญ่
ระบบการผลิตนมและเครื่องดื่ม รวมถึงระบบการผลิตด้านงานอาหารทั้งแบบแข็งและแบบเหลว
ทั้งนี้บริษัทสามารถนำระบบควบคุมอัตโนมัติไปประยุกต์ใช้งานสำหรับโครงการของภาครัฐและเอกชนที่เป็นระบบเทคโนโลยีสารสนเทศที่กำลังขยายตัวอย่างมาก

6.2.2 ลักษณะการขายและช่องทางการจัดจำหน่าย

  1. ลูกค้าเดิมที่เคยซื้อระบบและต้องการการปรับปรุง

  2. ผ่านกลุ่ม Patkol Business Unit ต่างๆ

  3. ภาครัฐและเอกชนที่มีโครงการติดตั้งระบบควบคุมอัตโนมัติ ระบบเทคโนโลยีสารสนเทศ
  และระบบสื่อสาร เช่น

  - การไฟฟ้าฝ่ายผลิตแห่งประเทศไทย

  - การประปานครหลวง

  - กรมชลประทาน

  - กรมอุตุนิยมวิทยา

-   ฯลฯ

3.  ภาวะการแข่งขัน

ธุรกิจนี้พัฒน์กลยังไม่ได้ขยายตลาดกว้างขวาง
จะเข้าเสนองานเฉพาะลูกค้าที่ซื้อบริการอื่นๆจากพัฒน์กลหรือประมูลงานราชการ
การขายยังคงจำกัดในวงแคบการแข่งขันยังไม่รุนแรง

7. การจัดหาผลิตภัณฑ์และการบริการ

7.1 วัตถุดิบหลักในการผลิตสินค้า

  ------ --------------------- --------------------- ---------------------
         วัตถุดิบ                 การสั่งซื้อ               ปริมาณ/ปีโดยประมาณ

  1      เหล็ก A516 G70         ยุโรป ญี่ปุ่น เกาหลี        1800 – 2000 ตัน

  2      เหล็ก SS 400           ในประเทศ              200 ตัน

  3      สแตนเลส 304, 316      ยุโรป ญี่ปุ่น / ในประเทศ = 1600 – 1800 ตัน
                               4/1                   

  4      ท่อสแตนเลส             ในประเทศ              300 ตัน
  ------ --------------------- --------------------- ---------------------

7.2 ผลกระทบด้านสิ่งแวดล้อม

ในด้านผลกระทบสิ่งแวดล้อม เนื่องจากการผลิตสินค้าหลักจะเป็นงานขึ้นรูป (Fabrication)
และการเชื่อม ซึ่งจะมีปัญหาจาก เสียง ฝุ่น และแสงเชื่อม ทางบริษัทเน้นการพัฒนาอุปกรณ์ต่างๆ
และจัดหาอุปกรณืในการเก็บฝุ่น หรือป้องกันแสงจากการเชื่อม
รวมทั้งรนณรงค์ความปลอดภัยแก่พนักงานของบริษํทอย่างต่อเนื่อง